Gunung Daik

Gunung Daik adalah gunung yang terletak di Pulau Lingga, Kabupaten Lingga, Provinsi Kepulauan Riau, Indonesia; ia merupakan gunung tertinggi di Provinsi tersebut. Ia berketinggian 1,165 meter dari paras laut.Dinas Pariwisata Lingga, Dicapai pada 2 September 2009 

Keindahan gunung ini sangat menarik perhatian para pelancong yang berkunjung di pulau ini, ia pernah tercalon dalam kategori "dataran tinggi populer" dalam Anugerah Pesona Indonesia (API) 2018. Ia ada juga memainkan peranan penting dalam budaya masyarakat Melayu.

 Geografi 
Gunung Daik memiliki tiga puncak dikenali pada dahulunya iaitu Daik (yang tertinggi), Pejantan dan Cindai Manis. Puncak Cindai Manis ini patah tidak lama kemudian, maka namanya ditukar menjadi Cindai Menangis. Gunung Daik turut dikenali sebagai Puncak Mahkota kerana tiga puncaknya yang dilihat daripada jauh bagaikan sebuah mahkota. 

Puncak-puncaknya memiliki kesulitan panjat tebing 5.9-5.11 mengikut skala ditetapkan North American Grade Standard.

 Budaya 

 Dalam masyarakat Melayu 
Masyarakat Melayu melihat gunung ini sebagai lambang keperibadian dan penghalusan budi. Bahkan, kedudukan ini turut diabadikan dalam karangan pantun tertentu yang masyhur sebagai kata pembayang:

Pulau Pandan jauh ke tengah,
Gunung Daik bercabang tiga,
hancur badan dikandung tanah,
budi yang baik dikenang juga

Tiga puncak asal gunung ini pula dikaitkan dengan "tiga pucuk kepimpinan" yang dianggap sebati dalam memastikan damai dan sepadunya masyarakat dipimpin:

Yang tua memberi nasehat
Yang alim memberi amanat
Yang kuasa memberi daulat

Suatu acara diadakan secara tahunan untuk meraikan kepentingan gunung ini terhadap kebudayaan tersebut iaitu Festival Gunung Daik, ia merupakan sebahagian daripada rancangan budaya memperkuatkan peranan kawasan sekitarnya di pulau Lingga sebagai "Bunda Tanah Melayu".

 Kepercayaan halus 
Ada cerita turun-menurun yang dipercaya masyarakat sekitar tentang orang bunian, makhluk halus yang menghuni ketiga-tiga puncak gunung ini namun sering berinteraksi dengan masyarakat manusia yang tinggal di sekitar gunung. Bahkan menurut cerita, masyarakat bunian disebut sering meminjam alat perkakas atau perabotan untuk menggelar pesta kenduri pernikahan. Namun, orang-orang bunian ini enggan meminjamkan lagi kerana ada manusia yang tidak memulangkan alatan mereka.

Ada penceritaan setempat bahawa di Cindai Manis atau Cindai Menangis ini sebelum terpatah hujungnya kedengaran bunyi tangisan dari puncak itu; ada yang menyatakan puncak tersebut patah berikutan kematian seorang pembesar di pulau itu iaitu Datuk Kaya Montel. 

 Lihat juga 

 Senarai gunung di Indonesia

 Rujukan 

Kategori:Gunung di Indonesia
Kategori:Gunung di Sumatera
Kategori:Kebudayaan Melayu